H & M Hennes & Mauritz AB|  |
| Pramonė | mažmeninė prekyba |
| Įkurta | 1947 m. |
| Įkūrėjas (-ai) | Erling Persson |
| Centrinė būstinė | Švedija Stokholmas, Švedija |
| Vietų skaičius | 3132 parduotuvės (2013) |
| Produkcija | drabužiai, aksesuarai |
| Pajamos | Didėjimas 150,1 mlrd. SEK (2013) |
| Darbuotojų | 116 000 (2013) |
| Tinklalapis | www.hm.com |

**„Hennes & Mauritz"** (sutrumpintai – **„H&M"**) – tarptautinė drabužių mažmeninės prekybos bendrovė, įkurta 1947 m. Vesterose, Švedijoje. Centrinė būstinė šiuo metu įsikūrusi šalies sostinėje Stokholme, kompanija 2014 m. pradžioje turėjo 3132 parduotuves daugiau nei 50-yje pasaulio šalių, 2013 m. pajamos siekė 150,1 mlrd. Švedijos kronų (kiek daugiau nei 16 mlrd. eurų). Kompanija „H & M Hennes & Mauritz AB" be „H&M" valdo ir kitus penkis prekių ženklus, įskaitant „COS", „Monki", „Weekday", „Cheap Monday" ir „& Other Stories".

„H&M" yra vienas didžiausių drabužių parduotuvių tinklų visame pasaulyje; pagrindiniai tinklo varžovai yra „Zara", „Gap" bei „Uniqlo".

Istorija
--------

1947 m. duris atvėrė pirmoji parduotuvė Vesteroso mieste vidurio rytų Švedijoje. 1952 m. atidaryta antra parduotuvė šalies sostinėje Stokholme; abidvi parduotuvės buvo pavadintos „Hennes" vardu ir pardavinėjo tik moteriškus drabužius. 1964 m. kompanija žengė į tarptautinę rinką, atidarydama parduotuvę gretimoje Norvegijoje. 1968 m. parduotuvių įkūrėjas Erling Persson įsigijo medžioklės bei žvejybos reikmenų parduotuvę „Mauritz Widforss". Kompanijos pavadinimas pakeistas į „Hennes & Mauritz"; pradėta prekiauti vyriškais ir vaikiškais drabužiais. 1974 m. „H&M" žengia į Švedijos akcijų biržą. 1976 m. atidaroma pirmoji parduotuvė Londone, Jungtinėje Karalystėje.

1977 m. pristatomas prekės ženklas „Impuls" – parduotuvės, orientuotos į paauglius; pradedama prekiauti kosmetika. Aštuntajame dešimtmetyje „H&M" parduotuvės atidaromos Vokietijoje ir Nyderlanduose. Kompanija įsigyja pašto siuntų kompaniją „Rowells". Devintajame dešimtmetyje toliau vystoma plėtra Europoje, 1998 m. atidaromos parduotuvės Prancūzijoje. Pradėta daug investuoti į reklamą; „H&M" prekės ženklas pradeda šmėžuoti įvairiuose laikraščiuose bei žurnaluose, taip pat vystoma ir lauko reklama, reklamose pasirodo itin garsūs pasaulyje fotomodeliai.

2000 m. atidaroma pirma parduotuvė Jungtinėse Valstijose – Manhatane, Niujorke. Tais pačiais metais „H&M" įžengė ir į Ispaniją, toliau plečiamas parduotuvių tinklas Europoje. 2004 m. kompanija pradeda bendradarbiauti su vienais garsiausių vardų pasaulyje, įskaitant Karl Lagerfeld, Roberto Cavalli, Madonna, Versace, David Beckham ir t. t. 2006 m. pradedama sparčiai vystyti internetinę prekybą bei prekybą iš katalogų ne tik Šiaurės šalyse, bet ir Nyderlanduose. Artimuosiuose Rytuose atidaromos pirmos parduotuvės, valdomos franšizės principu.

„H&M" parduotuvė Japonijoje
2007 m. žengiama į Azijose rinką, atidaromi nauji prekybos taškai Honkonge bei Šanchajuje. Toliau plečiama prekyba internetu, prie šalių sąrašo pridedama Vokietija bei Austrija. Atidaromos specializuotos parduotuvės „COS". 2008 m. kompanija įsigyja mados kompaniją „FaBric Scandinavien". Tais pačiais metais atidaromos parduotuvės Tokijuje, o 2009 m. – ir Rusijoje, Libane bei Pekine. Pradedama prekiauti namų apyvokos prekėmis. 2010 m. internetinė prekyba pradedama Jungtinėje Karalystėje. Atidaromos parduotuvės Izraelyje, Pietų Korėjoje bei Turkijoje; „H&M" tampa didžiausia pasaulyje organinės medvilnės vartotoja.

2011 m. prekybos tinklas žengia į Rumuniją, Kroatiją bei Singapūre, Maroką ir Jordaniją. 2012 m. atidaromos parduotuvės Bulgarijoje, Latvijoje, Malaizijoje, Meksikoje ir Tailande. Sparčiai plečiami ir kitų kompanijai priklausomų parduotuvių tinklai. 2013 m. „H&M" pradeda verslą ir Pietų Amerikoje, atidarydama parduotuvę Čilėje. 2013 m. atidaromos parduotuvės Estijoje, Lietuvoje, Indonezijoje bei Serbijoje. Pradedama internetinė prekyba Jungtinėse Valstijose.

Parduotuvės
-----------

2014 m. „H&M" valdė daugiau nei 3200 parduotuvių penkiuose žemynuose; internetinė prekyba galima devyniose Europos šalyse ir Jungtinėse Valstijose. 2013 m. rugsėjį duris atvėrė 3000-oji tinklo parduotuvė Čengdu mieste Kinijoje, palyginimui – 2000-oji parduotuvė buvo atidaryta 2010 m. Vien 2013 m. buvo atidarytos 356 naujos „H&M" parduotuvės. Beveik visos bendrovei priklausančios parduotuvės yra valdomos ir priklauso pačiai įmonei; franšizės principu valdomos tik tos parduotuvės, įsikūrusios šalyse, kuriose korporacinė nuosavybė negali priklausyti užsienio valstybėms (pvz. Viduriniųjų Rytų regiono šalyse).

„H&M" parduotuvėse pardavinėjami drabužiai, batai, aksesurai, kosmetika, taip pat ir namų apyvokos prekės; kainos yra palyginus mažos, orientuojamasi į vidutines pajamas gaunančius asmenis. Kolekcijas kuria 160 dizainerių komanda, kuriai padeda 100 šablonų ir modelių kūrėjų. Parduotuvėse yra vyrų, moterų bei vaikų skyriai; vyrams skirtos kolekcijos dažnai parduodamos atskirose parduotuvėse „H&M Man", o interjero detalės – „H&M Home". Kompanija „H & M Hennes & Mauritz AB" be „H&M" valdo ir kitus penkis prekių ženklus, įskaitant „COS", „Monki", „Weekday", „Cheap Monday" ir „& Other Stories".

„H&M" parduotuvės yra įsikūrusios šiose šalyse:

* Europa:  Austrija (66),  Belgija (77),  Bulgarija (16),  Kroatija (14),  Čekija (41),  Danija (78),  Estija (6),  Suomija (47),  Prancūzija (187),  Vokietija (405),  Graikija (30),  Vengrija (35),  Airija (15),  Italija (117),  Latvija (6),  Lietuva (7),  Liuksemburgas (10),  Nyderlandai (121),  Norvegija (104),  Lenkija (135),  Portugalija (28),  Rumunija (37),  Rusija (65),  Serbija (5),  Slovakija (14),  Slovėnija (12),  Ispanija (151),  Švedija (145),  Šveicarija (89),  Jungtinė Karalystė (234);

* Azija:  Bahreinas (3),  Kinija (114),  Honkongas (13),  Indonezija (3),  Izraelis (15),  Japonija (42), Jordanija (1),  Kuveitas (4),  Libanas (6),  Malaizija (15),  Omanas (1),  Filipinai (1),  Turkija (29),  Jungtiniai Arabų Emyratai (12),  Kataras (2),  Saudo Arabija (19),  Singapūras (9),  Pietų Korėja (6),  Tailandas (13);

* Afrika:  Egiptas (8),  Marokas (3);

* Amerika:  Kanada (71),  Čilė (1),  Meksika (6),  JAV (349);

* Okeanija:  Australija (2).

Šaltiniai
---------

1. 1 2  „Global 2000 Leading Companies – H&M" Verslo naujienų tinklalapis „Forbes". Nuoroda tikrinta 2014 m. liepos 30 d.
2. 1 2 3 4  „Annual report 2013" (PDF) Oficiali kompanijos kasmetinė finansinė ataskaita. Nuoroda tikrinta 2014 m. liepos 30 d.
3. ↑  H&M.com > Sustainability > Our Commitments > Be Ethical > A Fair Partner Oficialus kompanijos tinklalapis. Nuoroda tikrinta 2014 m. liepos 30 d.
4. ↑  H&m.com > Facts About H&M > About > H&M Group Archyvuota kopija 2014-12-16 iš Wayback Machine projekto. Oficialus kompanijos tinklalapis. Nuoroda tikrinta 2015 m. sausio 10 d.
5. ↑  „Uniqlo vs Zara vs H&M vs the world of fashion retailing" Verslo naujienų tinklalapis „ET Retail", Amit Bagaria, 2014 m. vasario 10 d. Nuoroda tikrinta 2014 m. liepos 30 d.
6. 1 2 3 4 5  H&M.com > Facts About H&M > People and History > History Archyvuota kopija 2015-01-10 iš Wayback Machine projekto. Oficialus kompanijos tinklalapis. Nuoroda tikrinta 2014 m. liepos 30 d.
7. ↑  H&M.com > Entrance > Choose Region Oficialus kompanijos tinklalapis. Nuoroda tikrinta 2014 m. liepos 30 d.
8. ↑  „Expanding into the Middle Eastern market – no easy feat" Tinklalapis „Fashionbi". Nuoroda tikrinta 2014 m. liepos 30 d.
9. ↑  „H&M – fashion and quality at the best price" Archyvuota kopija 2014-07-20 iš Wayback Machine projekto. Oficialus kompanijos tinklalapis. Nuoroda tikrinta 2014 m. liepos 30 d.
10. ↑  H&M.com > Customer Service > Store Locator Oficialus kompanijos tinklalapis. Nuoroda tikrinta 2014 m. liepos 30 d.

Nuorodos
--------

|  |  |
| --- | --- |
|  | **Vikiteka: H&M** – vaizdinė ir garsinė medžiaga  |

* Oficialus „H&M" tinklalapis
* „H&M" socialiniame tinkle „Facebook"